**ብሰንኪ ንቑጽ ይነድድ ርሑስ**

ኣብ ዓለም ክርድኣካ ብዘይክእል ምኽንያት ካብቲ ጽቡቕ እቲ ኩፉእ ዝያዳ ኣብ ሰማዕቲ እዝኒ ይበጽሕ። ምናልባት እቲ ጽቡቕ በትሪ ሓቂ ትቐጥን እምበር ኣይትስበርን ብምባል ንግዜ ይጽበ ይኸውን። ይኹን እንበር ኣብ ገለ እዋን በትሪ ሓቂ ዋላ ኣይትሰበር እምበር ጉቡእ ጠመተ (ኣቕልቦ) ምስ ዘይትረክብ ክትጉብጥ ትኽእል እያ። ክሳብ ቅንዕንኣ ዝግሃድ፡ ሓሳዳት ንኸባላሽዉ ዕድል ይረኽቡ እዮም። **ንኣብነት ጃንዳ ወያኔ ብሓሶት ንዓለም ዓይና ኣዕዊራታ ኔራ እያ**። **ግዜ ከኣ በሊዓያ ክሳብ እዚ ሕጂ ዘላቶ ውርደት ትበጽሕ**። በንጻሩ እታ ኣብ በትሪ ሓቂ ጸኒዓ ትቃለስ ዝነበረ ኤርትራ ቅንዕንኣ ኣብ ዓለም ተመስኪሩ። ግን ነዊሕ ግዜ ወሲዱ። እዚ ማለት ዘይሓላፍነታውያን ይጽዩቑ እሞ እቲ ብተግባራቶም ዝተቆጥዔ ህዝቢ በልማማ ዋላ ነቶም ብሓላፍነት ዝሰርሑ ሰባት የማርር ክሳብ ዝልለዩ።

ኣብ ሃገርና ኣብ ኩለን እኳ እንተዘይበልና ህዝቢ ኣብ ገለ ገለ መንግስታዊ ትካላት ሓላፍነት ዝጎደሎም ብመጠን እቲ ዝተነብረሎም እምነት ዘይሰርሑ ባእታታት ከምዘለዉ ብግህዶ ይዛረብ’ዩ። እዚ ዓይነት መረረታት ብሰንኪ ንቑጽ ይነድድ ሩሑስ ከም ዝበሃል ነቶም ውፉያትን ጻዕረኛታትን ይልክም እዩ። እቶም ነማርር ኣብ ክንዲ እገለ እገሊት ወይ እዚ መንግስታዊ ትካል (ቤት ጽሕፈት) ኢልና ኣነጺርና መረረና ንዝምልከቶ ኣካል ደጋጊምና ንገልጽ ንብሙሉኡ እቲ ትካልላት (ቤት ጽሕፈታት) ንውንጅል። እቶም መረረ ህዝቢ ሰሚዖም ኣራሚ ምክትታልን ስጉምቲ ዘይወስዱ ሰባት ስለምንታይ ኣብኡ ከምዘለዉ ኣዝዩ ዘተሓሳስብን መስርሕ መንግስቲ ይጽላእ ከምዘሎ ክግንዘቡ ይግባእ። ህዝቢ እንታይ ይብል ኣሎ እንተዘይተሰሚዑ ጉቡእ መልሲ እንተዘይረኺቡ ሳዕበኑ ኣዝዩ ሃሳይን ግዜ መባኸንን እዩ። ነቶም ብቕንዕናን ብሓላፍነትን ዝተጋደሉን ዝሰርሑ ዘለዉን ሰብ ሕልና ምትዕንቓፍ ስለ ዝኾነ ምምማይ ኣዝዩ ኣገዳሲ እዩ።

ህዝቢ ኣብ ግምት ከእትዎ ዝግባእ ነገር እንተሎ እቶም ኣብ ግዜ ገድሊ ተቓሊሶም ክሳብ ሕጂ ዝቃለሱ ዘለዉ ሓርበኛታት ሓለፋ ዘይብሎም፡ ብዘይ ወይ ብኣዝዩ ትሑት ደሞዝ ዝናበሩ፡ ቀዳምነት ንሃገር ከገልግሉ ዝተወፈዩ ምዃኖም ክንዝንጋዕ ኣይግባእን። እዚ ማለት ግን እቶም ንመረረ ዕድል ዝኸፍቱ ክእረሙ የብሎምን ማለተይ ኣይኮነን። መልእኽቲ ናይዚ ጽሑፍ ኣሰከፍቲ ዝኾኑ ጉዳያት ብኣጋ ክዕረዩ ንማለት እንተዘይኮይኑ ካልእ ዓላማ የብሉን። ህዝቢ ዓይኒ መንግስቲ እዩ። መንግስቲ ኤርትራ ብዘርኣዮን ዘርእዮ ዘሎ ጽንዓትን ተወፋይነትን ምስጋና ይግብኦ።

ሰማእታትና ብቕኑዕ ስራሕ ይደበሱ፡ ነባሪ ዝኽሪ ንዕኦም፡ ዓወት ንሓፋሽ፡ ገብረንጉስ መስመር፡